ועדת החוקה, חוק ומשפט, כנסת 15, פרוטוקול מספר 478, 2002-05-28 10:00

אופיר פינס-פז: אני פותח את ישיבת הוועדה.

אופיר פינס-פז: על סדר יומנו הצעת חוק ציון שם ההורה בטופס, התש"ס-2000, של חברת-הכנסת נעמי חזן.

אופיר פינס-פז: בבקשה, תציגי את החוק.

נעמי חזן: זו הצעת חוק שלי ושל חברי כנסת מכל סיעות הבית כולל כאלה שהם כבר לא חברי כנסת, או שרים, או סגני שרים.

נעמי חזן: היום יש במדינת ישראל נוהג שבטופס רשמי, טופס של בית-חולים וכו' מציינים בדרך כלל את שם האב.

נעמי חזן: זו תולדה של דרכי הרישום בעבר לפני עידן המחשבים.

נעמי חזן: זה יוצר בעיות חמורות לאנשים, בעיקר לילדים שהם יתומים, לילדים שהאב לא קיים ולמשפחות הרוסות.

דוד טל: מה זה אב לא קיים?

נעמי חזן: הוא לא ידוע, או לא מזוהה.

נעמי חזן: במקרים מסוימים זה אב שנטש את המשפחה בגיל צעיר ובכל פעם שמבקשים לציין את שם האב זה מעלה סדרה של רגשות מאוד קשים.

נעמי חזן: ההצעה היא פשוטה: לדרוש שם הורה בטופס, זה יכול להיות או האב או האם.

נעמי חזן: בכל הרישומים בתעודות הזהות יש גם שם אב וגם שם אם.

אופיר פינס-פז: למה לא שני ההורים?

אופיר פינס-פז: אם יש לו הורה אחד הוא יכתוב הורה אחד, אם יש לו שניים הוא יציין שניים.

נעמי חזן: אין לי בעיה לכתוב שם הורים בתנאי שאין חובה לכתוב את שם שניהם.

נעמי חזן: אני רואה ילדים אחרי גירושים של הורים שיש להם קושי בציון שם אחד מההורים.

נעמי חזן: אפשר לכתוב שם ההורים, זה מספיק.

דוד טל: פעמים רבות יש אותו שם משפחה ואתה מנסה לוודא ששם האב הוא כזה ולכן הוא מתייחס לאדם הספציפי הזה, כמו כהן ישראל, כהן יצחק.

אופיר פינס-פז: אני לא מציע לבטל את שם האב.

נעמי חזן: אין פה בשום פנים ואופן הצעה לבטל את שם האב אבל צריכה להיות אופציה.

אופיר פינס-פז: הדרך הנכונה לטפל בזה היא לא לתת אופציה אלא לציין את שני השמות, או לכתוב: אין לי, חס וחלילה, אמא או אבא, או האם זכרונה לברכה.

אופיר פינס-פז: אני לא מציע שהילד יצטרך לבחור.

אופיר פינס-פז: את מכוונת בעיקר למשפחות חד-הוריות.

נעמי חזן: נכון, שליש מהמשפחות החד-הוריות הם אלמנים ואלמנות.

דוד טל: גם במשפחה בה הזוגיות היתה נהדרת יכול להיות שהאב נפטר ואז הילד יתום.

דוד טל: הבעיה היא יותר לגבי ילד שהאב לא מזוהה ואולי גם האם לא יודעת מי הוא.

אופיר פינס-פז: נכון, יש למשל הפריה מלאכותית ולא יודעים מי האב.

אופיר פינס-פז: בשביל זה אני לא צריך למחוק את האב, אני יכול להוסיף את האם.

נעמי חזן: לפעמים אתה חייב למחוק.

אופיר פינס-פז: לכן נקבע שזה יהיה שם ההורים, ואז הוא יכתוב: שם האב לא ידוע.

אופיר פינס-פז: אלה לא מקרים רבים.

ציפי ברקוביץ: היום מדובר על 100,000 משפחות חד-הוריות, מתוכן 26% רווקות שקיבלו תרומת זרע, או שהאב לא ידוע, למשל, גבר נשוי שהאשה לא רצתה לפרק את משפחתו.

אופיר פינס-פז: בסדר, לכן נכתוב שם ההורים.

נעמי חזן: בתנאי שאין פגיעה.

אופיר פינס-פז: אני נגד פגיעה ואני גם נגד בחירה.

אופיר פינס-פז: בבקשה, נציג משרד החינוך.

ציון שבת: במשרד החינוך אין לנו בעיה בענין, כי ממילא שמות ההורים מופיעים בכל הטפסים.

ציון שבת: יש רק בעיה אחת, במיכון עושים התאמה של הטפסים שלנו למה שמופיע במרשם האוכלוסין.

ציון שבת: מה שהתלמיד רושם בטופס זה נעשה כבדיקת זיהוי, כולל שמות ההורים ומספר תעודת הזהות.

ציון שבת: אם נוצרת סתירה בין מה שכתוב בטופס לבין מה שמופיע במרשם האוכלוסין מה שתופס הוא מה שכתוב במרשם האוכלוסין, אחרת אנחנו במצב של זיופים במערכת.

נעמי חזן: הרישום הכי מתקדם הוא במרשם האוכלוסין, הבעיה היא הטופס.

ציון שבת: אם זה מסודר במרשם האוכלוסין אין לנו שום בעיה.

אופיר פינס-פז: לא תהיה פה בחירה, גם מסיבות בטחוניות.

אופיר פינס-פז: אני לא רוצה שהוא יבחר מה שנוח לו, אם אין לו אב הוא יכתוב: אב לא ידוע.

אופיר פינס-פז: הטופס יכלול ציון שם שני ההורים בלי המלה "חובה" ובלי המלה "רשות".

דוד טל: מה עושים היום עם ילד כזה?

אופיר פינס-פז: הוא לא ממלא את הטופס בקטע הזה.

אופיר פינס-פז: נציג משטרת ישראל, בבקשה.

עו"ד עודד ברוק: החוק הזה מחייב תיקוני חקיקה במספר גדול של חוקים - בחוק השמות, בחוק השיפוט הצבאי ועוד.

עו"ד סיגל קוגוט: בעשרות חוקים.

אופיר פינס-פז: נעבור על רשימת החוקים לקראת הקריאה השניה והשלישית.

אופיר פינס-פז: סיגל קוגוט תבדוק מה המשמעויות של הענין הזה מבחינת חקיקה עתידית.

דוד טל: השאלה היא אם החוק הזה שווה בנזק המלך?

דוד טל: אם התרומה היא לא כל כך גדולה לעומת סריקה שאנחנו צריכים לעשות בעשרות חוקים אחרים וב-20,000 טפסים, אני לא יודע אם זה שווה.

אופיר פינס-פז: אם יש לכם רשימה של החוקים – תגידו אותה.

עו"ד עודד ברוק: אין לנו התנגדות שיצוינו שמות שני ההורים אם יינתן לנו זמן להתאים את המערכת המשטרתית לענין.

עו"ד עודד ברוק: אנחנו מבקשים שלא לבטל את שם האב, זו כיום האינדיקציה שלנו, במיוחד במגזר הערבי שם לשם האב יש משמעות חשובה מאוד.

אופיר פינס-פז: זה מקובל.

אופיר פינס-פז: אני לא מתכוון לבטל את שם האב ואני גם חושב שלא נכון לתת בחירה בענין הזה משיקולים שאת מעלה חברת-הכנסת נעמי חזן.

אופיר פינס-פז: מצד אחד, הנימוק שאת מעלה נכון ואי-אפשר להתעלם מהמציאות הישראלית בה יש ילדים שלא יודעים מי האב; מצד אחר, לא נכון לתת בחירה.

אופיר פינס-פז: בבקשה, גב' ברקוביץ.

אופיר פינס-פז: את מי את מייצגת?

ציפי ברקוביץ: אני נציגה של מיח"ד לעתיד, ארגון של משפחות חד-הוריות.

ציפי ברקוביץ: למשל, מי שרוצה להיות נאמן בעל-חיים כתוב בטופס שם האב והגעתי עם זה עד למשטרה כי נאמר לי שזו הנחיה שלהם.

ציפי ברקוביץ: יש אבסורד בכך שברוב המסמכים במשרד הפנים, בקופות-החולים, בבתי-החולים ובבנקים, בהרשמה לכל מוסדות ההשכלה למיניהם מהגן ועד האוניברסיטה כתוב: שם האב.

ציפי ברקוביץ: אני נמצאת בעמותה תשע שנים והיו פניות רבות בנושא הזה.

ציפי ברקוביץ: אפילו ועדי הורים פנו אלינו לנסות להיאבק בענין הזה.

ציפי ברקוביץ: יש לכך משמעות חזקה למשפחה החד-הורית, הילד מגיע למצב של מבוכה כאשר הוא צריך לכתוב את שם האב.

ציפי ברקוביץ: אם הוא יגיע למצב שבו הוא יצטרך לכתוב את שמות שני ההורים גם פה הוא ייתקל בבעיה אבל הוא לפחות לא יצטרך להתנצל למה אין בכלל אב.

דוד טל: מה רושם ילד של משפחה חד-הורית?

עו"ד אביטל שטרנברג: יש הוראה מפורשת בחוק מרשם האוכלוסין בסעיף 20 על רישומו של ילד שנולד לאם פנויה.

עו"ד אביטל שטרנברג: רושמים את שם האב רק אם האב חותם ואם פונים לבית-משפט.

אופיר פינס-פז: בבקשה, נציגת נעמ"ת.

עו"ד אידית טטנוביץ: כארגון נשים אני מציינת את האלמנט של שוויון אבל צריך לזכור גם את האלמנט ההלכתי.

עו"ד אידית טטנוביץ: לפי ההלכה היהודית הילד הולך אחר אמו, יהדותו נבחנת על-פי אמו, היותו ממזר או לא נבחן על-פי אמו.

עו"ד אידית טטנוביץ: לכן לא צריכה להיות שלילה של האב אלא האופציה הנוספת.

אופיר פינס-פז: בבקשה, נציגת משרד הפנים.

עו"ד גלית לביא: אין לנו שום התנגדות לוואריאציה שהצעת שאפשר להוסיף לכך, אבל לא צריכה להיות פה בחירה פרט למקרים שבהם אין אב.

עו"ד גלית לביא: ברוב הטפסים אצלנו זה כבר כך.

אופיר פינס-פז: בבקשה, נציגת משרד המשפטים.

עו"ד אביטל שטרנברג: אין לנו התנגדות שתתוסף רובריקה של שם האם אלא שצריך לקחת בחשבון שיש לזה עלויות.

עו"ד אביטל שטרנברג: הייתי שמחה אם לדיון הבא יאלצו את משרד האוצר להגיע לכאן.

דורית ואג: על-פי תקנון הכנסת אנחנו חייבים לזמן את האוצר בהכנה לקריאה ראשונה של הצעות חוק.

דורית ואג: הזמנתי אותם לא רק בגלל העלות הכספית אלא גם כי להם יש הרבה טפסים.

דורית ואג: הם הודיעו לי שאין להם ענין בהצעה.

דורית ואג: לאור זאת אמרתי להם שאני מבקשת לקבל בכתב תשובה על השאלה האם יש לחוק עלות תקציבית על-פי סעיף 138 לתקנון.

דורית ואג: הם הודיעו בפקס ליושב-ראש הוועדה שמבחינה תקציבית אין להם בעיה.

עו"ד אביטל שטרנברג: הם לא מבינים את הקונספציה של מה שהולך להיות.

עו"ד אביטל שטרנברג: אנחנו גם נפעל מטעמנו.

עו"ד אביטל שטרנברג: רציתי להבהיר שלא מדובר פה למשל על טפסים של בתי-חולים שאינם בתי-חולים ממשלתיים, מדובר אך ורק על טפסת של משרדי ממשלה ורשויות מקומיות.

עו"ד אביטל שטרנברג: צריך להגדיר במדויק על איזה גופים אנחנו מחילים את זה.

נעמי חזן: בג"צ אליס מילר הוא מעניין לגבי העלויות של שוויון ומה חברה דמוקרטית עושה.

נעמי חזן: אם הבעיה היא לתכנת מחדש את המחשבים, אני יכולה לספק את התוכנה בחינם, ובצה"ל עם שני כפתורים אפשר לשנות זאת בעלות מזערית.

נעמי חזן: אני לא חושבת שזו הבעיה.

אופיר פינס-פז: בבקשה, נציגת המוסד לביטוח לאומי.

טובה ידידיה: באופן עקרוני אין לנו התנגדות להוספת שם האם אבל שם האב משמש לנו בעיקר לעניינים פרקטיים של איתור במקרה שיש איזה שהוא שיבוש במידע.

טובה ידידיה: כמובן שזה יקח זמן עד שהטפסים יוחלפו.

נעמי חזן: בעוד 20 שנה ישבו פה מחוקקים ויגידו: אנחנו לא צריכים את שם האב, אנחנו מסתפקים בשם האם.

אופיר פינס-פז: נעשה סעיף תחילה של שישה חודשים כדי לתת למשרדים להתארגן.

דוד טל: אפילו שנה.

נעמי חזן: לא, שישה חודשים.

אופיר פינס-פז: שישה חודשים מהצעת החוק זה כמעט שנה.

אופיר פינס-פז: בהצעת החוק לקריאה ראשונה אנחנו מדברים על הצעת חוק ציון שם ההורים בטופס, לא ההורה.

אופיר פינס-פז: הטופס הוא מסמך רשמי של מדינת ישראל או רשות מקומית שהוצא מכוח חוק, או תקנה.

אופיר פינס-פז: חוזר המנכ"ל לא רלוונטי לענין.

אופיר פינס-פז: אנחנו יודעים למה אנחנו מתכוונים.

נעמי חזן: או כל הוראה רשמית אחרת.

אופיר פינס-פז: מה זה - תקנה, חקיקת משנה?

אופיר פינס-פז: בסדר.

אופיר פינס-פז: לקראת הקריאה השניה והשלישית אני מבקש להביא לכאן את רשימת החקיקה השלמה שנצטרך לתקן בה תיקוף עקיף.

נעמי חזן: איך יהיה סעיף 2?

עו"ד סיגל קוגוט: נשפץ אותו ונכתוב שבטופס יהיה ציון שמותיהם של שני ההורים.

אופיר פינס-פז: בסדר.

אופיר פינס-פז: סעיף התחילה יהיה שישה חודשים.

אופיר פינס-פז: אני מעמיד את הצעת החוק להצבעה.

אופיר פינס-פז: מי בעד?

אופיר פינס-פז: הצבעה הצעת החוק אושרה פה אחד

אופיר פינס-פז: הצעת חוק ציון שם ההורים בטופס אושרה פה אחד לקריאה ראשונה.

אופיר פינס-פז: תודה.

אופיר פינס-פז: הישיבה נעולה.